রাজধানীর পল্লবী থানার ভারপ্রাপ্ত কর্মকর্তা (ওসি) দাদন ফকিরের বিরুদ্ধে ঘরবাড়ি দখল, ভাঙচুর এবং চার ব্যক্তিকে থানায় নিয়ে নির্যাতনের অভিযোগ পাওয়া গেছে। গতকাল জাতীয় প্রেস ক্লাবে এসব অভিযোগ নিয়ে সংবাদ সম্মেলন করেছেন পল্লবী এলাকার ভুক্তভোগী নুরুন নাহার। সংবাদ সম্মেলনে তিনি বলেন, ‘ওসি দাদন ফকির হাজী বাতেন গং, শাহীন ও স্বাধীন আমাদের পলাশনগরের ঘরবাড়ি দখল, ভাঙচুর করে চারজনকে থানায় নিয়ে নির্যাতন করেন। ওসির হুমকি-ধমকিতে গত বছরের ১৩ ডিসেম্বর স্ট্রোক করে আমার মা মারা যান। এসব ঘটনায় সংশ্লিষ্ট থানায় মামলা ও সাধারণ ডায়েরি (জিডি) করতে গেলে তা না নিয়ে উল্টো আমাদের ভয়ের মধ্যে রাখা হয়।’ এ বিষয়ে ওসি দাদন ফকির বলেন, ‘২০ বছর আগে নুরুন নাহারের বাবা পলাশনগরে সাড়ে ৫ কাঠা জমি কবির হোসেনসহ তার আরেক ভাইয়ের কাছে বিক্রি করেন। তারা ভোগদখল করে আসছেন। কিন্তু মঙ্গলবার নুরুন নাহার লোকজন নিয়ে ওই জমি দখল করতে যান। পরে দুই ভাই পল্লবী থানায় পৃথক দুটি জিডি করেন। এরই ভিত্তিতে টহল পুলিশ ঘটনাস্থলে গেলে তারা পালিয়ে যান। কিন্তু নুরুন নাহার নামে কোনো মহিলা থানায় মামলা বা জিডি করতে আসেননি। আমার বিরুদ্ধে আনীত অভিযোগ সম্পূর্ণ অসত্য ও বানোয়াট।’